b"\n_START_ARTICLE_\nGorjal\n_START_PARAGRAPH_\nEl gorjal \xc3\xa9s la pe\xc3\xa7a de l'armadura antiga que s'ajustava al coll i que servia per a la seva defensa. Aquesta pe\xc3\xa7a de l'armadura de plata va substituir la gola de malla, que al final es feia ja de peces de ferro articulades i, per tant, no degu\xc3\xa9 apar\xc3\xa8ixer fins a mitjans del segle XV. El gorjal era la primera pe\xc3\xa7a que es vestia. A sobre hi anava la cuirassa i els guardabra\xc3\xa7os, que se li enlla\xc3\xa7aven despr\xc3\xa9s mitjan\xc3\xa7ant una sivella i una corretja. Consistia en un coll de ferro dividit en dues peces articulades per tal de poder-lo ajustar; portava una faldilla o avan\xc3\xa7 semicircular o poligonal que cobria la part superior del pit, i un altre que cobria les espatlles, unint-se ambd\xc3\xb3s sobre les espatlles._NEWLINE_El gorjal es va utilitzar molt amb l'elmet perqu\xc3\xa8 aquest casc, com la celada d'encaix, necessitava un coll que el detingu\xc3\xa9s i subject\xc3\xa9s per deixar lliure el moviment del cap dins del casc. L'\xc3\xbas del gorjal continu\xc3\xa0 durant tot el segle XVI. A finals del mateix s'empraven en Anglaterra uns gorjals als quals anaven units els guardabra\xc3\xa7os o muscleres que estaven compostos de l\xc3\xa0mines articulades. A Espanya es va usar molt el gorjal durant el segle XVI. Per la seva import\xc3\xa0ncia hist\xc3\xb2rica s'ha de citar el gorjal de Felip II que es guardava a la Reial Armeria de Madrid, en qu\xc3\xa8 es podien apreciar diversos relleus de plata representant un ex\xc3\xa8rcit en el tr\xc3\xa0ngol de prendre la pla\xc3\xa7a de Sant Quint\xc3\xad. Tamb\xc3\xa9 s'ha de citar un altre gorjal semblant, damasquinat i cisellat, que va pert\xc3\xa0nyer a l'armadura de Francesc I de Fran\xc3\xa7a, obra del renaixement itali\xc3\xa0."